ЦIыхубэ егъэджакIуэ
КъытщIэхъуэ щIэблэр егъэджэнымрэ гъэсэнымрэ, ныбжьыщIэхэм я зэфIэкIым зегъэужьынымрэ ябгъэдэлъ зэчийхэр къэгъэнэхуэнымрэ илъэс 40-м щIигъукIэ хьэлэлу хуэлэжьахэм ящыщщ зи ныбжьыр мы махуэхэм илъэс бжыгъэ екIу ирикъу адыгэ бзылъхугъэ щыпкъэ Къанщыкъуей Риммэ Хьэмид и пхъур.
Сабиипсэ къабзэм хуэдэу зи псэр зэIуха Риммэ ди республикэм щыцIэрыIуэщ зэфIиха Iуэхугъуэ дахэхэмкIэ. Ар 1938 гъэм Хьэтуей адыгэ къуажэжьым къыщалъхуащ. Курыт щIэныгъэ зригъэгъуэта нэужь, 1956 гъэм КъБКъУ-м хамэ къэралыбзэхэр щадж факультетым щIэтIысхьащ икIи ар ехъулIэныгъэкIэ къиухри, 1961 гъэм егъэджакIуэу лэжьэн щIидзащ. Зи къалэнхэр ныкъусаныгъэншэу зыгъэзащIэ Къанщыкъуейм абы фIыщIэ куэд къыхудэкIуащ: Бэракъ Плъыжь орденыр, «ГуащIэдэкI хьэлэлым папщIэ» медалыр, щытхъу тхылъхэр, нэгъуэщI дамыгъэхэри къыхуагъэфэщащ, СССР-м и цIыхубэ депутату щытащ. 1981 гъэм Къанщыкъуейм къэралым гулъытэ къыхуищIащ: абы «СССР-м и цIыхубэ егъэджакIуэ» цIэ лъапIэр къыфIащащ. Ахэр я щыхьэтщ и къалэнхэм Риммэ и гуи и пси хилъхьэу, Iуэхур иригъэфIакIуэу дапщэщи зэрыпэрытам.
ЗэфIэкI лъагэ зыбгъэдэлъ, нэмысышхуэрэ хабзэрэ зыхэлъ, бзылъхугъэ гуащIафIэ Къанщыкъуей Риммэ Хьэмид и пхъум дохъуэхъу и пщIэр лъагэу, и дунейр дахэрэ узыншагъэ иIэу, унагъуэ насыпым щымыщIэу псэуну, зыщIэхъуэпс, фIыгъуэу къилъытэ псомкIи Тхьэр къыхуэупсэну.
«Адыгэ псалъэ» газетым
и лэжьакIуэхэр.
